Buiteperd Quins klop Despatch uit GrootuitdaagIn ongetwyfeld een van die grootste verrassings in SA klubrugby in baie jare het die onderskatte Port Elizabeth Harlequins Saterdag die hoogaangeskrewe Despatch `n uitklophou in die kwarteindronde van die Oostelike Provinsie se Grootuitdaagreeks toegedien. Quins, wat vierde in Afdeling B van die reeks was, het die wedstryd in die WJ de Wetstadion op Despatch teen die tuisspan, wat eerste in Afdeling A was, 21-20 gewen. Despatch, `n meermalige SA klubkampioen, het die OP se rugby die afgelope paar jaar grootliks oorheers. Die ander gunsteling om die beker te wen, PE Polisie, het Star of Hope van Uitenhage op Kemsleypark oortuigend 44-5 geklop in `n kwarteindronde wat verder deur klein oorwinnings gekenmerk is. Park het op Londtpark vir nog `n naelskraapse sege gesorg deur Progress van Uitenhage 24-23 onder te sit; en op die Derrick Ferreiraveld in Uitenhage moes Gardens speel vir wat hy werd is om Spring Rose (New Brighton) 13-8 te klop.